Tom Behnke (KF), 2008-02-06:
Hørte jeg rigtigt?
Har hr. Niels Helveg Petersen set den samme dokumentarudsendelse, som jeg har, når han kan stå her og påstå, at der er dokumentation for hemmelige fangetransporter?
Det synes jeg ikke der var på noget tidspunkt i den udsendelse.
Der var nogle fly med nogle registreringsnumre, der tilhørte nogle postbokse, som måske også blev brugt af nogle, der måske engang havde været i CIA osv.
Men at der er dokumentation for hemmelige fangetransporter, hvor kommer det lige pludselig fra?
Jeg bliver bare nødt til at protestere her, for det skal ikke være uimodsagt.
Det, hr. Frank Aaen siger, er simpelt hen forkert.
Man kan ikke tillade sig at stå og påstå, at regeringen ikke har spurgt.
Man kan heller ikke tillade sig at postulere, at man ikke har fået svar.
Når der er skriftlig dokumentation, en redegørelse fra den amerikanske udenrigsminister af 5. december 2005, der er oversendt til Folketinget, så er det simpelt hen forkert.
Så mit spørgsmål til hr. Frank Aaen er: Når hr. Frank Aaen ikke vil læse de svar, der kommer, og når hr. Frank Aaen ikke vil anerkende, at der er kommet et svar, hvordan i alverden skal den her debat så nogen sinde få en ende?
Ja, så skal vi have en ny debat om påståede ulovlige eller hemmelige CIA-flyvninger og ulovlige eller hemmelige transporter af fanger.
Det har været drøftet adskillige gange i Det Udenrigspolitiske Nævn, i forskellige udvalg, i § 20-spørgsmål til både skriftlig og mundtlig besvarelse, og det har været drøftet her i Folketingssalen.
Regeringen har løbende konfronteret USA med påstandene og har fået svar.
Det jo ret interessant.
I debatten fremstår det, som om man slet ikke har fået svar på henvendelserne, men det har man fået.
Alle oplysninger er fremlagt.
Det er også væsentligt i den her sammenhæng at huske på, at ingen personer nogen steder er kommet med beskyldninger om, at regeringen eller embedsmænd har medvirket; heller ikke i Danmarks Radios seneste dokumentarudsendelse er der nogen beskyldninger.
Danmark er overhovedet ikke nævnt, og det er jo derfor, der ikke er blevet lavet en undersøgelse som sådan i Danmark.
Det er der i nogle af de andre lande, som er blevet nævnt i rapporten, og der har været god grund til at gøre det.
Men hvis man virkelig vil lægge Europarådets rapport til grund, skal man jo gøre det rigtigt, reelt og ærligt.
Og lad mig så slå det fast: Det Konservative Folkeparti er imod tortur, vi er imod ulovlige fangetransporter, vi er imod krænkelse af tilbageholdtes rettigheder, vi er imod hemmelige tilbageholdelser, vi er imod grusom, umenneskelig og nedværdigende behandling, vi er imod, at nogen udenlandsk statslig myndighed uden videre opererer på dansk territorium eller i dansk luftrum.
Så er det slået fast.
Jeg kan forstå, at der er nogle ordførere, der har været i tvivl om, hvorvidt jeg og andre har den holdning.
Det har Det Konservative Folkeparti, kan jeg garantere for.
Det, der så er sket i mellemtiden, er jo, at Danmarks Radios dokumentarudsendelse er kommet med nye oplysninger og stærke indicier, og derfor er vi meget tilfredse med, at regeringen har reageret på det grundlag og allerede har nedsat en arbejdsgruppe med deltagelse både fra Grønland og Færøerne, som skal se på det her for at finde ud af, hvad der er op og ned i det her, og få tjekket oplysningerne, og herunder er man selvfølgelig indstillet på at rette fornyelse henvendelse til USA.
Vi afventer nu den redegørelse.
Lad mig så slå fast én gang for alle, at vi er imod terror, vi er imod tortur, vi er med USA i kampen mod terror.
Konventionerne skal respekteres, og vi bekæmper terror under fuld respekt for vores folkeretlige forpligtelser.